Statsminister Lars Løkke Rasmussen (V) er nået til den erkendelse, at der skal nye boller på suppen, hvis problemerne med parallelsamfund og ghettoer i Danmark skal løses.

I sin nytårstale lancerer han derfor et nyt mål: Ghettoer skal afvikles helt.

- Jeg er nået til den erkendelse, at der er brug for en langt mere præcis indsats. Hvor vi ikke generer samtlige danskere i hele Danmark. Men sætter ind de steder, hvor problemerne er størst. Og kun dér:

Læs også : Løkke vil fjernstyre kommuner for at få bedre integration

- For det første skal vi ikke længere lappe på årtiers fejlslagen politik. Vi skal sætte et nyt mål om at afvikle ghettoerne helt. Nogle steder ved at bryde betonen ned. Rive bygninger ned. Sprede indbyggerne og genhuse dem i forskellige områder, siger statsministeren.

Allerede i oktober sidste år talte Lars Løkke Rasmussen om "sorte huller på Danmarkskortet", da Folketinget åbnede. Her bebudede han en stribe forslag, der skal viske parallelsamfundene på Danmarkskortet ud.

Det står blandt andet klart, at statsministeren er parat til at gøre op med det kommunale selvstyre for at bekæmpe de parallelsamfund, hvor mange lever efter andre normer end de gængse i Danmark.

Udspil kommer snart

Ifølge Løkke er vi nået dertil, hvor illusionen om, at parallelsamfund og ghettoer nok skal forsvinde, hvis vi bare giver det tid, må droppes.